Document ID: 32010R0925

KOMISSION ASETUS (EU) N:o 925/2010,
annettu 15 päivänä lokakuuta 2010,
päätöksen 2007/777/EY ja asetuksen (EY) N:o 798/2008 muuttamisesta Venäjältä peräisin olevan siipikarjanlihan ja siipikarjanlihavalmisteiden unionin läpi tapahtuvan kauttakulun osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY (1) ja erityisesti sen 10 artiklan 2 kohdan c alakohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan johdantolauseen ja 9 artiklan 4 kohdan c alakohdan
sekä katsoo seuraavaa:
(1)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta 29 päivänä marraskuuta 2007 tehdyssä komission päätöksessä 2007/777/EY (3) vahvistetaan säännöt, jotka koskevat lihavalmiste-erien, sellaisina kuin ne on määritelty eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (4) liitteessä I olevassa 7.1 kohdassa, tuontia unioniin sekä niiden kauttakulkua ja varastointia unionissa. Kyseisessä päätöksessä vahvistetaan myös luettelot niistä kolmansista maista ja kolmansien maiden osista, joista tällaisten valmisteiden tuonti, kauttakulku ja varastointi sallitaan ja kansanterveyttä ja eläinten terveyttä koskevat todistusmallit sekä kyseisten tuontituotteiden käsittelyä koskevat säännöt.
(2)
Päätöksen 2007/777/EY liitteessä II olevassa 2 osassa annetaan luettelo kolmansista maista tai niiden osista, joista lihavalmisteiden sekä käsiteltyjen mahojen, rakkojen ja suolten, joille on tehty jokin mainitun päätöksen liitteessä II olevassa 4 osassa vahvistettu käsittely, tuonti unioniin on sallittua.
(3)
Päätöksessä 2007/777/EY säädetään, että jäsenvaltioiden on varmistettava, että unionin alueelle tulevat, päätöksen piiriin kuuluvien hyödykkeiden erät, jotka on tarkoitettu kolmanteen maahan joko välittömästi kauttakuljetuksena tai varastoinnin jälkeen ja joita ei ole tarkoitettu unioniin tuotaviksi, ovat peräisin päätöksen liitteessä II luetellusta kolmannesta maasta tai sen osasta, ja niille on tehty siinä määrätty, tuontiin tarkoitetulle kyseiselle hyödykkeelle tehtävä vähimmäiskäsittely.
(4)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetussa komission asetuksessa (EY) N:o 798/2008 (5) säädetään, että tiettyjä hyödykkeitä saa tuoda unioniin ja kuljettaa unionin kautta ainoastaan niistä kolmansista maista ja niiden sellaisilta alueilta, vyöhykkeiltä tai erillisalueilta, jotka luetellaan asetuksen liitteessä I olevan 1 osan taulukossa. Asetuksessa myös vahvistetaan kyseisiä hyödykkeitä varten annettavia eläinlääkärintodistuksia koskevat vaatimukset.
(5)
Venäjä on pyytänyt komissiolta lupaa kuljettaa unionin kautta siipikarjanlihaa ja siipikarjanlihavalmisteita, joille on tehty muu kuin erityiskäsittely päätöksen 2007/777/EY liitteessä II olevan 4 osan mukaisesti.
(6)
Elintarvike- ja eläinlääkintätoimisto on toteuttanut Venäjällä tarkastuksen, joka osoitti, että kyseisen kolmannen maan toimivaltaiset eläinlääkintäviranomaiset tarjoavat riittävät takeet siitä, että kyseisten hyödykkeiden kauttakuljetus unionin alueella on sovellettavien unionin sääntöjen mukaista.
(7)
Tämän vuoksi on aiheellista sisällyttää Venäjä päätöksen 2007/777/EY liitteessä II olevassa 2 osassa annetun taulukon sarakkeeseen, joka koskee siipikarjan ja tarhattujen riistalintujen (sileälastaisia lintuja lukuun ottamatta) lihasta saatavia valmisteita, jotta tällaisia valmisteita, joille on tehty muu kuin erityiskäsittely päätöksen mainitun liitteen 4 osan mukaisesti, voidaan kuljettaa unionin kautta.
(8)
Lisäksi on tarpeen sisällyttää Venäjä asetuksen (EY) N:o 798/2008 liitteessä I olevassa 1 osassa annettuun luetteloon kolmansista maista, jotta siipikarjan lihaan voidaan kuljettaa unionin kautta.
(9)
Päätöstä 2007/777/EY ja asetusta (EY) N:o 798/2008 olisi tämän vuoksi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan päätöksen 2007/777/EY liitteessä II oleva 2 osa tämän asetuksen liitteen I tekstillä.
2 artikla
Korvataan asetuksen (EY) N:o 798/2008 liitteessä I oleva 1 osa tämän asetuksen liitteen II tekstillä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä lokakuuta 2010.

Labels: 17
5
0
3
6